**Satiksmes ministrijai**

satiksmes.ministrija@sam.gov.lv

Rīgā, 2021.gada 20.maijā

Nr. 04-05/2021

**Par likumprojekta “Elektronisko sakaru likums” 36.panta redakciju**

Biedrība “Latvijas Interneta asociācija” (turpmāk- LIA) ir izvērtējusi Satiksmes ministrijas (turpmāk - SM) piedāvāto likumprojekta “Elektronisko sakaru likums” (turpmāk - Likumprojekts) 36.panta redakciju un sniedz šādu viedokli:

Attiecībā uz 36.panta otro daļu - 06.04.2021. Likumprojekta 36.panta otrās daļas redakcija paredz, ka *"(2) Elektronisko sakaru pakalpojumu līgumu noslēdz rakstveidā", savukārt tagad SM piedāvā "(2) Elektronisko sakaru pakalpojumu līgumu noslēdz abām pusēm klātesot vai kā distances līgumu"*. Izvērtējot Kodeksa 102.panta saturu, secinām, ka Kodekss neparedz noteikt konkrētu līguma slēgšanas formu un aicinām šādu pieeju nodrošināt arī likumā. Kodekss pasaka, ka līgumam ir jābūt (tas nodrošināts Likumprojekta 36.panta pirmajā daļā), neprecizējot formu, kā arī nosakot kārtību, kādā sniedzama informācija pirms līguma slēgšanas un līguma izmaiņu gadījumā. Šāda pieeja nodrošina modernu, tehnoloģiju laikmetam atbilstošu līgumattiecību slēgšanas kārtību (gan klātesot, gan attālināti, gan distances līguma ietvaros, gan ar identifikācijas rīku palīdzību, utt.) gan šodien, gan nākotnē.

Paredzot, ka līgumu ir iespējams slēgt tikai klātesot vai tikai ar distances līgumu, tiek nepamatoti ierobežota pušu līguma slēgšanas brīvība, kā arī rada neatbilstību Kodeksam. Papildus jāņem vērā, ka speciālie noteikumi par distances līguma formu un noteikumiem attiecas tikai uz galalietotāju - patērētāju, savukārt 36.pants regulē elektronisko sakaru komersanta un galalietotāja, kas var būt gan fiziska persona (patērētājs), gan juridiska persona, attiecības.

Attiecībā uz 36.panta trešo daļu - Kodeksa 102.panta 1.d., 105.panta 3.d. paredz, ka pienākums sniegt ar līgumu saistītu informāciju galalietotājam, izmantojot pastāvīgu informācijas nesēju vai viegli lejupielādējamā dokumentā, attiecināms tikai uz informāciju, kas sniedzama pirms līguma noslēgšanas vai mainot līguma nosacījumus (tostarp, pagarinot līgumu). Bet šīs Kodeksa prasības jau tiek risinātas Likumprojekta 37.panta otrajā daļā (lasīt kopsakarībā ar pirmo daļu):

**"37. pants. Informācijas prasības par līgumu**

*(1) Regulators nosaka noteikumus par elektronisko sakaru pakalpojuma līgumā un kopsavilkumā iekļaujamo informāciju, kā arī informāciju, ko elektronisko sakaru komersants sniedz patērētājam pirms saistību rašanās.*

*(2) Elektronisko sakaru komersants Regulatora noteikto informāciju patērētājam sniedz skaidri un saprotami, izmantojot pastāvīgu informācijas nesēju. Ja elektronisko sakaru komersants nevar to sniegt, izmantojot pastāvīgu informācijas nesēju, tas nodrošina, ka informācija ir pieejama patērētājam citā veidā kā viegli lejuplādējams dokuments. Elektronisko sakaru komersants nodrošina informācijas pieejamību galalietotājam ar invaliditāti pēc tā pieprasījuma. Šīs daļas nosacījumi neattiecas uz līgumiem par starppersonu sakaru pakalpojumu, neizmantojot numerāciju vai M2M pakalpojumu."*

Ņemot to vērā, aicinām IZSLĒGT no 36.panta otro un trešo daļu kā neatbilstošas Kodeksam.

Attiecībā uz 36.panta otro daļu kā alternatīvu pieļaujam, ka varētu tikt saglabāta spēkā esošā ESL 22.panta redakcija, kas paredz, ka *"elektronisko sakaru pakalpojumu līgumu noslēdz rakstveidā vai izmantojot elektronisko sakaru līdzekļus"*. Ar rakstveida formu aptver gan (1) līguma noslēgšanu klātesot uz patstāvīga informācijas nesēja (papīra, u.c.), gan (2) līguma noslēgšanu attālināti (distances līgums), savukārt elektronisko sakaru līdzekļu formāts pieļauj saistību apjoma modifikācijas ar dažādiem identificēšanās rīkiem, piemēram, autentificējoties komersanta klientu portālā caur dažādiem autentifikācijas veidiem, kas ir ļoti izplatīts un galalietotājiem ērts saistību grozīšanas veids.

Latvijas Interneta asociācijas

Valdes priekšsēdētājs Andis Āriņš

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU